Broj: 711-I-907-M-89/23-05-21

Zagreb, 11. svibnja 2023.

**TOMISLAV JOSIPOVIĆ**

**direktor Pulapromet d.o.o.**

**Predmet: mišljenje na zahtjev obveznika** **Tomislava Josipovića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 17 travnja 2023. pod brojem 711-U-4009-M-89/23-01-25 zaprimilo je zahtjev za mišljenje koji je podnio obveznik Tomislav Josipović, direktor trgovačkog društva Pulapromet d.o.o.

U podnesenom zahtjevu obveznik navodi kako je Skupština trgovačkog društva ovlastila predsjednika Nadzornog odbora društva da s direktorom društva sklopi Ugovor o radu kojim se utvrđuju prava i obveze iz radnog odnosa, a koji ugovor ne regulira institut uplate u dobrovoljnu mirovinsku štednju III. stup i to na način da poslodavac radniku smanjuje bruto plaću za iznos premije osiguranja, upućujući pritom na informacije iz stručnih časopisa.

Slijedom navedenog, obveznik traži mišljenje Povjerenstva može li poslodavac Pulapromet d.o.o. direktoru toga društva umanjiti bruto plaću za iznos premije osiguranja dobrovoljne mirovinske štednje (III. stup) i hoće li na taj način direktor društva postupati protivno smjernicama Povjerenstva za odlučivanje o sukobu interesa u dijelu zabrane primitka dodatne naknade.

Na traženje Povjerenstva obveznik je dostavio ugovor o radu sklopljen između direktora društva Pulapromet d.o.o. i Tomislava Josipovića dana 23. svibnja 2022., kao i obavijest da Kolektivnim ugovorom nije definirano pravo zaposlenika da mu poslodavac iz bruto plaće izvrši uplatu u dobrovoljni mirovinski fond, jer se radi o pravu koje svaki zaposlenik ima prema zakonu i kao takvog Uprava društva ga nikome ne osporava.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 7. sjednici održanoj 11. svibnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Obveznicima je sukladno članku 7. točki d) ZSSI-a zabranjeno primiti dodatnu naknadu za poslove obnašanja javnih dužnosti.

Plaća obveznika definirana je člankom 5. stavkom 1. točkom 2. ZSSI-a kao svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021. i skladno kojoj obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, što se između ostalog odnosi i na uplate u dobrovoljni mirovinski fond.

Međutim, ukoliko bi poslodavac sukladno članku 9. stavku 18. Zakona o porezu na dohodak („Narodne novine“ broj: 115/16, 106/18, 121/19, 32/20,138/20,151/22 u daljnjem tekstu: Zakon o porezu na dohodak) uz pristanak obveznika izvršio uplatu premije dobrovoljnog mirovinskog osiguranja tuzemnom dobrovoljnom mirovinskom fondu koji je registriran u skladu s propisima koji uređuju dobrovoljno mirovinsko osiguranje iz bruto plaće obveznika do iznosa na koji se sukladno poreznim propisima ne plaća porez na dohodak, isto se ne bi smatralo dodanom naknadom već slobodnim raspolaganjem obveznika njegovom plaćom na način koji je uređen Zakonom o porezu na dohodak.

Za slučaj da bi uplata u dobrovoljni mirovinski fond od strane poslodavca bila uplaćena kao dodatni iznos povrh plaće koju obveznik prima za obnašanje javne dužnosti radilo bi se o primitku dodatne naknade koju je obveznicima ZSSI-a zabranjeno primiti za vrijeme obnašanja dužnosti te 12 mjeseci od dana prestanka obnašanja dužnosti.

Slijedom navedenog, nije suprotno odredbi iz članka 7. točke d) ZSSI-a da poslodavac obveznika Tomislava Josipovića , trgovačko društvo Pulapromet d.o.o. uz njegov pristanak izvrši uplatu u premije dobrovoljnog mirovinskog osiguranja tuzemnom dobrovoljnom mirovinskom fondu koji je registriran u skladu s propisima koji uređuju dobrovoljno mirovinsko osiguranje iz bruto plaće obveznika do iznosa na koji se sukladno poreznim propisima ne plaća porez na dohodak.

Povjerenstvo ukazuje kako bi u cilju postizanja jednakosti i transparentnosti u postupanju prema svim zaposlenicima bilo uputno da trgovačko društvo Pulapromet d.o.o. općim aktom uredi mogućnost uplate u dobrovoljni mirovinski fond od strane poslodavca.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Tomislavu Josipoviću, elektroničkom dostavom
2. Objava na internetskoj stranici Povjerenstva
3. Pismohrana